**Latvijas Bankas noteikumu projekta "****Neliela apjoma maksājumu sistēmas reģistrēšanas noteikumi" anotācija**

|  |  |
| --- | --- |
| **Nosaukums** | Neliela apjoma maksājumu sistēmas reģistrēšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Maksājumu pakalpojumu un elektroniskās naudas likuma 26.1 panta trešā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Latvijas Banka (iepriekš – Finanšu un kapitāla tirgus komisija) ir nozīmēta par atbildīgo iestādi, kas uzrauga neliela apjoma maksājumu sistēmu darbības atbilstību Eiropas Parlamenta un Padomes 2012. gada 14. marta regulas Nr. 260/2012, ar ko nosaka tehniskās un darbības prasības kredīta pārvedumiem un tiešā debeta maksājumiem *euro* un groza regulu Nr. 924/2009 (turpmāk – Regula Nr. 260/2012) prasībām.  Ņemot vērā minēto un lai noteiktu vienotas prasības iesniedzamajai informācijai un dokumentiem, kā arī noteiktu kārtību, kādā neliela apjoma maksājumu sistēma tiek reģistrēta Latvijas Bankas uzturētajā reģistrā, ir izstrādāts šis noteikumu projekts, kas aizstās Finanšu un kapitāla tirgus komisijas 2020. gada 21. jūlija normatīvos noteikumus Nr. 106 ''Neliela apjoma maksājumu sistēmu reģistrēšanas normatīvie noteikumi'' (turpmāk – Noteikumi Nr. 106).  Noteikumu projekts pēc satura ir līdzīgs spēkā esošajiem Noteikumiem Nr. 106. Iesniedzamajai informācijai un dokumentiem noteiktās prasības pielīdzināmas prasībām, kādas noteiktas maksājumu sistēmas darbībai Latvijā saskaņā ar likumu "Par norēķinu galīgumu maksājumu un finanšu instrumentu norēķinu sistēmās", lai nodrošinātu vienlīdzīgus noteikumus un kārtību pārdomātai neliela apjoma maksājumu sistēmas darbībai Latvijā.  Noteikumu projekta prasības ir saistošas neliela apjoma maksājumu sistēmai, uz kuru attiecināms Regulas Nr. 260/2012 2. panta 22. punkts.  Noteikumu projekts nosaka kārtību, kādā:  1) sniedzama informācija neliela apjoma maksājumu sistēmas reģistrēšanai, kā arī iesniedzamos dokumentus;  2) reģistrējama neliela apjoma maksājumu sistēma. |
| **Leģitīmais mērķis** | Ikviens pamattiesību ierobežojums pamatojams ar apstākļiem un argumentiem, kādēļ tas vajadzīgs, proti, ierobežojums tiek noteikts svarīgu interešu – leģitīma mērķa – labad.  Noteikumi nepieciešami, lai Latvijas Banka atbilstoši Latvijas Bankas likuma 48. panta pirmajai un otrajai daļai nodrošinātu stabila un likumiem atbilstoša finanšu sektora darbību, kas iespējams, saņemot pēc iespējas precīzāku un visaptverošu informāciju, lai veiktu neliela apjoma maksājumu sistēmu reģistrāciju, kā arī lai veicinātu vienotu finanšu tirgus dalībnieku izpratni un pieeju regulējošo prasību interpretācijai un nodrošinātu finanšu tirgus dalībniekus ar savlaicīgu informāciju gadījumos, kad tie lemj par neliela apjoma maksājumu sistēmu reģistrāciju un ir nepieciešams saņemt Latvijas Bankas atļauju minētās darbības veikšanai.  Nosakot prasības neliela apjoma maksājumu sistēmas reģistrēšanai, Latvijas Banka nodrošina tai noteikto pienākumu izpildi, lai sasniegtu tās darbības mērķi un veicinātu finanšu tirgus attīstību un stabilitāti.  Noteikumi tiek izdoti citu personu tiesību un sabiedrības interešu aizsardzībai. |
| **Samērīgums** | Atbilstošākais veids, kā noteikt vienotas prasības informācijas sniegšanai, kas nodrošina Maksājumu pakalpojumu un elektroniskās naudas likuma 26.1 panta trešajā daļā noteikto prasību izpildi, ir izdot saistošus noteikumus, kas sniegtu skaidru priekšstatu par neliela apjoma maksājumu sistēmas reģistrāciju, reģistrācijai nepieciešamo informāciju un iesniedzamajiem dokumentiem.  Noteikumu projekts kopumā un tajā ietvertās tiesību normas atbilst samērīguma principam, jo:   * pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība); * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām.   Noteikumu projekts paredz noteikt vienotu kārtību, kādā tiek reģistrēta neliela apjoma maksājumu sistēma, paredzot gan iesniedzamo informāciju un dokumentus, gan vienotu lietojamo jēdzienu izmantošanu. Vienlaikus noteikumu projekta izstrādē ņemti vērā Regulā Nr. 260/2012 un likumā "Par norēķinu galīgumu maksājumu un finanšu instrumentu norēķinu sistēmās" lietotie termini.  Noteikumu projekts, ievērojot samērīguma principu, neiejaucas neliela apjoma maksājumu sistēmas darbībā vairāk, kā to nosaka Maksājumu pakalpojumu un elektroniskās naudas likums un Eiropas Savienības tieši piemērojamie tiesību akti. Tāpat, ievērojot samērīguma principu un rūpējoties par citu personu tiesību un sabiedrības labklājības aizsardzību, lai izvērtētu sistēmas operatora valdes pārstāvju, par sistēmas darbību atbildīgo personu (ja tāda iecelta) un sistēmas operatoru patieso labuma guvēju pieredzi un zināšanas, iesniedzamo dokumentu klāstā tiek pieprasīts iesniegt dzīves un darba gājuma aprakstu (CV). Šī prasība attiecas uz gadījumiem, kad sistēmas operators nav finanšu tirgus dalībnieks, kuram Latvijas Banka ir izsniegusi darbības atļauju.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga tiesību aktus, kuri nebūtu juridiski saistoši (ieteikumi) personām, kuras nolēmušas reģistrēt neliela apjoma maksājumu sistēmu.  Citas alternatīvas jautājuma noregulēšanai un vienotas kārtības, kādā neliela apjoma maksājumu sistēma tiek reģistrēta Latvijas Bankas uzturētajā reģistrā, noteikšanai nebūtu efektīvas un tās nesasniegtu Maksājumu pakalpojumu un elektroniskās naudas likumā izvirzīto mērķi – Latvijas Bankai nodrošināt neliela apjoma maksājumu sistēmu reģistrāciju un darbības atbilstību Maksājumu pakalpojumu un elektroniskās naudas likumam un Regulai Nr. 260/2012.  Samērojot papildu slogu un resursus, kas personām, kuras nolēmušas reģistrēt neliela apjoma maksājumu sistēmu, būs jāiegulda Latvijas Bankas noteikto prasību ievērošanā, ar sabiedrības ieguvumu, jāsecina, ka sabiedrības interesēm piešķirama prioritāte un tās ieguvums būs lielāks par papildu resursu ieguldījumu, kas neliela apjoma maksājumu sistēmas reģistrētājiem varētu rasties ar uzliktajiem pienākumiem, un tos atsver sagaidāmie ilgtermiņa ieguvumi no vienotas kārtības noteikšanas reģistrētas neliela apjoma maksājumu sistēmas statusa iegūšanai un tās darbības uzraudzībai. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar spēkā esošajiem Noteikumiem Nr. 106, noteikumu projekts neparedz jaunas prasības vai izmaiņas neliela apjoma maksājumu sistēmas reģistrācijā, tikai tehniski precizējot noteikumu tekstu. |
| **Saistītie dokumenti** | Ar noteikumu projektu saistītie dokumenti:   1. Maksājumu pakalpojumu un elektroniskās naudas likums; 2. Noteikumi Nr. 106; 3. Regula Nr. 260/2012. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes [www.bank.lv](http://www.bank.lv/) sadaļā "Sabiedrības līdzdalība", un līdz 2023. gada 22. novembrim sabiedrībai bija iespēja iesaistīties tā apspriešanā. Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija un Latvijas Maksājumu pakalpojumu un elektroniskās naudas iestāžu asociācija. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi. Līdz ar to noteikumu projekts ir saskaņots bez priekšlikumiem vai iebildumiem. |